จับตา DTAC จ่อประมูลคลื่น 900MHz พรุ่งนี้ ฟากกสทช.เล็งปรับหลักเกณฑ์ใหม่หลังปิดเวทีประมูล
จับตา DTAC จ่อประมูลคลื่น 900MHz พรุ่งนี้ ฟากกสทช.เล็งปรับหลักเกณฑ์ใหม่หลังปิดเวทีประมูล
8 ต.ค. 2561

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า ได้รับการประสานจากบริษัท ดีแทค ไตรเน็ต จำกัด ในเครือ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ว่าจะมายื่นเอกสารแสดงความจำนงเพื่อเข้าประมูลคลื่นความถี่ 900 เมกะเฮิรตซ์ ในวันที่ 9 ต.ค.61
อย่างไรก็ตาม ไม่ว่าดีแทคจะมายื่นเข้าประมูลวันที่ 9 ต.ค.61 หรือจะมายื่นหลังวันที่ 9 ต.ค.61 หรือไม่เข้าประมูลเลย กสทช. ได้เตรียมแผนรับมือภายใต้แนวทางที่ชัดเจนโดยยึดหลักการที่ไม่ทำให้รัฐเสียประโยชน์ และประชาชนได้ประโยชน์อย่างแน่นอน
เลขาธิการ กสทช. เปิดเผยอีกว่า หาก DTAC เข้ายื่นประมูลในวันดังกล่าวและการประมูลเสร็จสิ้นเป็นที่เรียบร้อย ในอนาคตอาจมีการเปลี่ยนแปลงหลักเกณฑ์การประมูล โดยเฉพาะประเด็นที่มองว่าราคาคลื่นความถี่สูงเกินไปน่าจะมีทางออกว่าจะดำเนินการอย่างไร ซึ่ง กสทช. อาจจะไม่ลดราคาคลื่นความถี่ แต่ปรับเปลี่ยนระยะเวลาในการชำระค่าธรรมเนียมใบอนุญาตให้ผู้ประกอบการมีความยืดหยุ่นในการจ่ายเงินมากขึ้น ซึ่งต้องรอให้การประมูลคลื่น 900 เมกะเฮิรตซ์ รอบนี้เสร็จสิ้นไปก่อนจึงจะสรุปแนวทางที่เหมาะสม
ด้านบริษัท ทรู คอร์ปอเรชั่น จำกัด (มหาชน) หรือ TRUE และ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ได้แจ้งแล้วว่าไม่ประสงค์เข้าร่วมการประมูลในครั้งนี้